Súhrnný prehľad

Posúdenie vplyvu revízie systému zemepisných označení EÚ v oblasti poľnohospodárskych výrobkov a potravín, vína a liehovín

A) Potreba konať

V čom spočíva problém a prečo ide o problém na úrovni EÚ?

Predsedníčka Komisie Von der Leyenová vo svojom poverovacom liste poverila komisára Wojciechowského, aby „hľadal spôsoby, ako posilniť systém zemepisných označení. Ide o kľúčovú súčasť zachovania vysokej kvality potravín a potravinových noriem a zabezpečenie toho, aby sa naše kultúrne, gastronomické a miestne dedičstvo zachovalo a certifikovalo ako autentické na celom svete“. Cieľom iniciatívy je posilniť súčasný systém zemepisných označení ako práv duševného vlastníctva v súlade s akčným plánom pre oblasť duševného vlastníctva a účinne chrániť názvy tradičných potravín. Prispieva k cieľom, ktoré sleduje spoločná poľnohospodárska politika, najmä k zlepšeniu reakcie poľnohospodárstva EÚ na spoločenské požiadavky na potraviny a zdravie, a zohľadňuje tak Európskou zelenou dohodou a stratégiou Z farmy na stôl . V roku 2020 sa uskutočnila podporná hodnotiaca štúdia o zemepisných označeniach a zaručených tradičných špecialitách. Pracovný dokument útvarov Komisie týkajúci sa hodnotenia bol uverejnený v decembri 2021. Zistilo sa týchto šesť problémov: Pre výrobcov: 1. Výzvy a nedostatky pri presadzovaní zemepisných označení: nedostatky v kontrolách (najmä v nadväzujúcich stupňoch hodnotového reťazca) a ťažkosti pri presadzovaní práv výrobcov mimo členského štátu výroby a na internete; 2. Nerovnováha v potravinovom dodávateľskom reťazci: skupiny výrobcov výrobkov so zemepisným označením nemajú silnú pozíciu v potravinovom dodávateľskom reťazci, ktorá by im umožňovala zabezpečiť primeraný zisk za ich výrobky; Pre spotrebiteľov: 3. Príspevok k udržateľnosti nie je v systémoch zemepisných označení dostatočne zohľadnený; 4. Nízka informovanosť spotrebiteľov o logách zemepisných označení a ich nedostatočné pochopenie, čo má za následok obmedzenú účinnosť systémov na poskytovanie jasných informácií spotrebiteľom; Pre regulačný rámec: 5. Zložité pravidlá a postupy týkajúce sa zemepisných označení(ZO): pravidlá týkajúce sa systémov zemepisných označení sú „rozptýlené“ v 4 základných právnych aktoch s mierne odlišnou právnou terminológiou, čo zvyšuje zložitosť systému; 6. Systém zaručených tradičných špecialít (ZTŠ) nie je úspešný, keďže za 28 rokov jeho existencie bol do registra zapísaný nízky počet názvov. Presadzovanie práva, vybavovanie žiadostí o zápis názvu do registra, fungovanie skupín výrobcov výrobkov so zemepisným označením a informovanie o systémoch zemepisných označení a zaručených tradičných špecialít sú sťažené pravidlami a postupmi stanovenými v štyroch nariadeniach EÚ pre jednotlivé odvetvia, ktoré sa z historických dôvodov alebo z dôvodu osobitostí výrobkov líšia. V rámci výzvy k udržateľnejším potravinovým systémom (pozri stratégiu Z farmy na stôl) sa podporujú usmernenia na začlenenie kritérií udržateľnosti do systémov zemepisných označení. Neexistencia jasnej definície skupín výrobcov výrobkov so zemepisným označením spolu s výzvou spojiť výrobcov do aktívnej organizácie bráni účinnej správe ich aktív v podobe zemepisných označení. Za hlavnú príčinu nízkej úrovne uznania a pochopenia systémov bol označený nedostatok informácií a propagácie. Proces registrácie ZTŠ sa považuje za zložitý a náročný. Na primerané riešenie uvedených problémov sú potrebné právne úpravy. Bez akéhokoľvek zásahu na úrovni EÚ budú uvedené problémy pretrvávať a niektoré z nich by sa dokonca zhoršili. V systémoch zemepisných označení sa vykonávajú záväzky Únie vyplývajúce z Dohody TRIPS WTO (Dohoda o obchodných aspektoch práv duševného vlastníctva) s cieľom poskytnúť právne prostriedky na ochranu zemepisných označení všetkých členov WTO v EÚ. Únia je zodpovedná aj za zabezpečenie ochrany práv duševného vlastníctva v zmysle Charty základných práv Európskej únie. Zemepisné označenia pridávajú výrobkom hodnotu, čím zvyšujú príjmy v agropotravinárskom odvetví. Najviac dotknutými zainteresovanými stranami sú výrobcovia a skupiny výrobcov výrobkov so zemepisným označením, spotrebitelia, ako aj orgány na vnútroštátnej úrovni a na úrovni Únie.

Čo by sa malo dosiahnuť?

Cieľom tejto iniciatívy je zabezpečiť účinnú ochranu práv duševného vlastníctva pre zemepisné označenia v EÚ a zvýšiť využívanie zemepisných označení a zaručených tradičných špecialít v celej EÚ. Tento cieľ bol sformulovaný do šiestich osobitných cieľov: ‒zlepšiť presadzovanie pravidiel týkajúcich sa zemepisných označení v snahe zabezpečiť lepšiu ochranu práv duševného vlastníctva a lepšie chrániť zemepisné označenia na internete, ‒prispievať k zvýšeniu udržateľnosti potravinového systému Únie riešením problémov týkajúcich sa udržateľnosti, ‒posilniť postavenie výrobcov a skupín výrobcov, aby lepšie spravovali svoje aktíva v podobe zemepisných označení, ‒zvýšiť správne vnímanie trhu a informovanosť spotrebiteľov o systémoch zemepisných označení, ‒zefektívniť a objasniť právny rámec s cieľom zjednodušiť a harmonizovať postupy, ‒lepšie zhodnocovať a zachovávať tradičné výrobky a spôsoby výroby.

Aká je pridaná hodnota opatrenia na úrovni EÚ (subsidiarita)?

Systémy zemepisných označení zabezpečujú ochranu alebo vyhradenie názvov a výrazov s pridanou hodnotou na celom území Únie. Keby boli tieto výrazy a názvy chránené jednotlivými členskými štátmi samostatne, v každom členskom štáte by mali inú úroveň ochrany alebo by dokonca neboli chránené vôbec, čo by mohlo zavádzať spotrebiteľov, brániť obchodu v rámci Únie a rozpútať nespravodlivú hospodársku súťaž v rámci marketingu výrobkov identifikovaných na základe názvov a výrazov s pridanou hodnotou. Ochrana práv duševného vlastníctva v celej Únii sa môže účinne a efektívne vykonávať len na úrovni Únie.

B) Riešenia

Aké sú rôzne možnosti na dosiahnutie týchto cieľov? Je niektorá z možností uprednostňovaná? Ak nie, prečo?

Možnosť 1 – Zlepšenie a podpora má za cieľ zlepšiť už zavedené nástroje a poskytnúť ďalšiu podporu výrobcom, orgánom členských štátov a iným zainteresovaným stranám zameranú na usmerňovanie. Možnosť 2 – Lepšie vymedzenie a posilnenie posilní ochranu zemepisných označení a zlepší rovnosť podmienok medzi hospodárskymi subjektmi prostredníctvom zosúladených kontrolných postupov; lepšie vymedzí roly skupín výrobcov výrobkov so zemepisným označením; objasní právnu terminológiu; umožní flexibilné používanie loga Únie pri zachovaní súčasného stavu pre poľnohospodárske výrobky; zavedie kritériá udržateľnosti do špecifikácie výrobku na dobrovoľnom základe; poskytne jediný súbor procesných pravidiel pre všetky odvetvia a časť preskúmania žiadostí prenesie na agentúru. V rámci tejto možnosti sa zachová systém ZTŠ s objasnenými pravidlami o rozsahu pôsobnosti a ochrane. Možnosť 3 – Harmonizácia a zlepšenie zabezpečí úplnú harmonizáciu prostredníctvom vytvorenia jedného nariadenia so zjednotenými pravidlami presadzovania a kontroly, ako aj zjednodušenými ustanoveniami o ochrane a procesnými pravidlami. Predpísané logo Únie sa stane povinným vo všetkých sektoroch. Výrobcovia zahrnú kritériá udržateľnosti do špecifikácie výrobku, pričom sa poskytnú osobitné usmernenia na ďalšie posilnenie postavenia skupín výrobcov výrobkov so zemepisným označením. Zápis zemepisných označení do registra je v rukách agentúry bez účasti Komisie. ZTŠ môžu byť chránené prostredníctvom existujúcich nástrojov EÚ (napr. ochranných známok). Bez ohľadu na zvolenú možnosť sa budú navyše vykonávať prierezové opatrenia. Budú zahŕňať komunikačné a informačné opatrenia, usmernenia k žiadostiam o zápis zemepisného označenia do registra a úplnú digitalizáciu procesu podávania žiadostí. Zdá sa, že možnosť 2 má viac výhod ako ostatné, keďže pri porovnaní nákladov a prínosov získala najvyššie hodnotenie, keď sa skombinovala s niektorými opatreniami z možností 1 a 3.

Aké sú názory jednotlivých zainteresovaných strán? Kto podporuje ktorú možnosť?

Možnosť 2 odráža najuprednostňovanejšie typy opatrení, ktoré boli identifikované v rámci konzultácií so zainteresovanými stranami vrátane Konferencie o posilnení zemepisných označení, verejnej konzultácie, konzultácií v rámci skupín pre občiansky dialóg a expertnej skupiny členských štátov pre kvalitu a udržateľnosť poľnohospodárstva a rozvoj vidieka (vrátane cielených dotazníkov), ako aj cielených stretnutí s organizáciami zaoberajúcimi sa zemepisnými označeniami.

C) Vplyvy uprednostňovanej možnosti

Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?

Zvýšená efektívnosť pri vybavovaní žiadostí o zápis názvu do registra bude mať za následok skrátenie času registrácie, pričom úspora času môže dosiahnuť až 36 mesiacov. Jednotné normy presadzovania povedú k lepšej ochrane zemepisných označení a k rovnakým podmienkam pre všetky hospodárske subjekty na vnútornom trhu. Navrhované opatrenia uľahčia spoločnú organizáciu skupín výrobcov výrobkov so zemepisným označením a posilnia ich postavenie pri správe a uvádzaní ich aktív v podobe zemepisných označení na trh, čím sa zabezpečí spravodlivá návratnosť ich výroby. Okrem toho sa očakáva pozitívny vplyv na cestovný ruch a nadväzujúce spracovanie. Právne predpisy týkajúce sa zemepisných označení sa budú vďaka právnemu objasňovaniu ľahšie vykonávať. Flexibilné používanie loga EÚ pre vína a liehoviny zvýši viditeľnosť posolstva EÚ týkajúceho sa zemepisných označení a pomôže spotrebiteľom prijímať informovanejšie rozhodnutia o kúpe. Viac výrobkov so zemepisným označením sa bude vyrábať udržateľným spôsobom, ktorý bude mať pozitívny vplyv na ochranu biodiverzity, dobré životné podmienky zvierat, manažment prírodných zdrojov a starostlivosť o krajinu a ich prínos k zdravej a udržateľnej výžive za predpokladu, že väčšina skupín výrobcov prijme komplexné a hmatateľné záväzky v oblasti udržateľnosti.

Aké sú náklady na uprednostňovanú možnosť (prípadne na hlavné možnosti, ak sa žiadna konkrétna možnosť neuprednostňuje)?

Keďže výrobcovia získajú výhodu rýchlejšej a lepšej ochrany, náklady, najmä náklady týkajúce sa dĺžky registračného postupu a potrebných zdrojov, sa znížia. Dobrovoľné začlenenie kritérií udržateľnosti do špecifikácie výrobkov skupinou výrobcov výrobkov so zemepisným označením bude viesť k dodatočným nákladom na dodržiavanie predpisov a certifikáciu, ktoré by sa mohli čiastočne vykompenzovať podpornými opatreniami v rámci politiky rozvoja vidieka. Vzhľadom na rôznorodosť výrobkov zapísaných do registra ako výrobky so zemepisným označením a rôzne organizačné usporiadanie skupín výrobcov výrobkov so zemepisným označením a kontroly, ktoré závisia aj od systémov zavedených na vnútroštátnej úrovni, nie je možné poskytnúť univerzálne vyčíslenie nákladov; odhad je uvedený v príslušnej prílohe k správe o posúdení vplyvu.

Aké sú vplyvy na MSP a konkurencieschopnosť?

Vzhľadom na to, že približne 90 % výrobkov so zemepisným označením dosahuje hodnotu predaja nižšiu ako 50 miliónov EUR, možno konštatovať, že väčšina výrobcov výrobkov so zemepisným označením sa považuje za MSP. To znamená, že sa na nich vzťahujú všetky vplyvy zistené v správe o posúdení vplyvu. Navrhovanými opatreniami sa zvýši vyjednávacia sila výrobcov v potravinovom reťazci a zabezpečí sa, aby mohli lepšie reagovať na dopyt, čím sa zlepší ich reakcia na potreby spotrebiteľov. Uznanie významu spoločnej organizácie skupín výrobcov výrobkov so zemepisným označením vo všetkých odvetviach posilní ich postavenie pri správe a uvádzaní ich aktív v podobe zemepisných označení na trh. Konkrétne opatrenia, ktoré výrobcom umožnia stanoviť pravidlá balenia a používania ich výrobkov so zemepisným označením ako zložiek, nepriamo prispejú k zabezpečeniu vyšších príjmov v dôsledku zníženia rizika podvodov.

Očakáva sa významný vplyv na štátne rozpočty a verejnú správu?

Usmernenia a harmonizované procesné pravidlá týkajúce sa zápisu zemepisných označení do registra umožnia orgánom verejnej správy rýchlejšie vybavovať žiadosti v prospech verejných financií. Keďže pravidlá a postupy budú jasnejšie a databázy e-Register a GIview transparentnejšie, orgány presadzovania práva a súdy ich budú môcť ľahšie uplatňovať.

Očakávajú sa iné významné vplyvy?

Uprednostňovaná možnosť bude mať vplyv na fungovanie vnútorného trhu a hospodárskej súťaže, ochranu zemepisných označení ako práva duševného vlastníctva (v súlade s Dohodou TRIPS WTO a Chartou základných práv Európskej únie), udržateľný rozvoj a hospodársku a sociálnu súdržnosť. Hospodárske subjekty mimo EÚ budú dotknuté podobným spôsobom ako subjekty z EÚ.

Proporcionalita?

Na riešenie zistených problémov sú navrhované opatrenia primerané. Pri porovnaní nákladov a prínosov pre výrobcov výrobkov so zemepisným označením získala možnosť 2 najvyššie hodnotenie. Zatiaľ čo výrobcovia získajú výhodu rýchlejšej a lepšej ochrany, náklady, najmä náklady týkajúce sa dĺžky postupu zápisu do registra a potrebných zdrojov, sa znížia, čo by mohlo kompenzovať náklady spojené s investíciami do udržateľnosti.

D) Nadväzné opatrenia

Kedy sa táto politika preskúma?